CELEX: 32021R0866
Language: da
Date: 2021-05-28 00:00:00
Title: Kommissionens gennemførelsesforordning (EU) 2021/866 af 28. maj 2021 om suspension af handelspolitiske foranstaltninger vedrørende visse produkter med oprindelse i Amerikas Forenede Stater som indført ved Kommissionens gennemførelsesforordning (EU) 2018/886

31.5.2021   
               
               
                  DA
               
               
                  Den Europæiske Unions Tidende
               
               
                  L 190/94
               
            
         KOMMISSIONENS GENNEMFØRELSESFORORDNING (EU) 2021/866
         af 28. maj 2021
         om suspension af handelspolitiske foranstaltninger vedrørende visse produkter med oprindelse i Amerikas Forenede Stater som indført ved Kommissionens gennemførelsesforordning (EU) 2018/886
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 654/2014 af 15. maj 2014 om udøvelsen af Unionens rettigheder for så vidt angår anvendelsen og håndhævelsen af internationale handelsregler og om ændring af Rådets forordning (EF) nr. 3286/94 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (1), særlig artikel 7, stk. 3 og 4, og
         ud fra følgende betragtninger:
         
                     (1)
                  
                  
                     Den 20. juni 2018 vedtog Kommissionen gennemførelsesforordning (EU) 2018/886 (2) om visse handelspolitiske foranstaltninger vedrørende visse produkter med oprindelse i Amerikas Forenede Stater (»USA«), hvori der fastsættes bestemmelser om anvendelse af tillægstold på import til Unionen af en række produkter med oprindelse i USA.
                  
               
                     (2)
                  
                  
                     Kommissionen indførte navnlig på Unionens vegne tillægstold på de produkter, der er opført i bilag I og II til gennemførelsesforordning (EU) 2018/886, med det resultat, at:
                     
                                 a)
                              
                              
                                 den yderligere værditold på 10 % og 25 % på import af de produkter, der er opført i bilag I, som angivet heri, trådte i kraft den 21. juni 2018 og skulle gælde, indtil USA ophører med at anvende sine beskyttelsesforanstaltninger på produkter fra Unionen
                              
                           
                                 b)
                              
                              
                                 den yderligere værditold på 10 %, 25 %, 35 % og 50 % på import af de produkter, der er opført i bilag II, som angivet heri, skulle pålægges fra den 1. juni 2021, eller — hvis dette skulle ske først — efter at WTO's tvistbilæggelsesorgan har vedtaget, eller er blevet meddelt, en afgørelse om, at USA's beskyttelsesforanstaltninger ikke er i overensstemmelse med WTO-aftalens relevante bestemmelser, og indtil USA's beskyttelsesforanstaltninger ikke længere finder anvendelse på Unionen.
                              
                           
               
                     (3)
                  
                  
                     Efter vedtagelsen af Kommissionens gennemførelsesforordning (EU) 2018/724 (3) suspenderede Kommissionen på Unionens vegne i WTO anvendelsen af importtoldindrømmelser for handelen med USA i henhold til GATT 1994 for produkter i bilag I og II til gennemførelsesforordning (EU) 2018/724. Dette gjorde det muligt at anvende tillægstold på import af produkter med oprindelse i USA som anført i bilag I og II til gennemførelsesforordning (EU) 2018/886.
                  
               
                     (4)
                  
                  
                     I henhold til betragtning 7 i gennemførelsesforordning (EU) 2018/886 kan Kommissionen på Unionens vegne ændre nævnte forordning, hvis den finder det hensigtsmæssigt, for at tage hensyn til enhver ændring af USA's beskyttelsesforanstaltninger.
                  
               
                     (5)
                  
                  
                     Den 17. maj 2021 offentliggjorde Unionen og USA en fælles erklæring, hvori de begge »enedes om at udstikke en kurs, der bringer de WTO-tvister, som var resultatet af USA's anvendelse af told på import fra EU i henhold til afsnit 232, til ophør«. I denne forbindelse bør Unionen suspendere anvendelsen af den yderligere værditold på de produkter, der er opført i bilag II til gennemførelsesforordning (EU) 2018/886, som et vigtigt skridt hen imod gensidig afskaffelse af restriktive foranstaltninger og med det formål at give den tid og de betingelser, der er nødvendige for en politisk løsning af problemet.
                  
               
                     (6)
                  
                  
                     Suspensionsperioden bør vare indtil den 30. november 2021, hvilket anses for at være en tilstrækkelig periode til de formål, der er anført i foregående betragtning.
                  
               
                     (7)
                  
                  
                     I overensstemmelse med artikel 7, stk. 4, i forordning (EU) nr. 654/2014 kan Kommissionen i særligt hastende tilfælde vedtage gennemførelsesretsakter, der straks finder anvendelse, om suspension af handelspolitiske foranstaltninger, hvis suspensionen vedrører en ændring af tredjelandets relevante foranstaltning. Den øjeblikkelige anvendelse af denne forordning er berettiget i lyset af målsætningen om at sikre den tid og de betingelser, der er nødvendige for at løse problemet, som anført i betragtning 5, og med henblik herpå er det nødvendigt at suspendere den forestående anvendelse af bilag II, således at yderligere værditoldsatser på de produkter, der er opført i bilag II, ikke finder anvendelse i den periode, der er nødvendig for at nå de pågældende mål.
                  
               
                     (8)
                  
                  
                     Denne forordning har ingen indvirkning på suspensionen i WTO af anvendelsen af importtoldindrømmelser for handelen med USA i henhold til GATT 1994 for produkter i både bilag I og II til gennemførelsesforordning (EU) 2018/724, som ændret ved gennemførelsesforordning (EU) 2018/886. Denne suspension af WTO-forpligtelser finder fortsat anvendelse, mens denne forordning suspenderer anvendelsen af tillægsimporttold.
                  
               
                     (9)
                  
                  
                     I overensstemmelse med artikel 8 i Europa-Parlamentets og Rådets forordning (EU) nr. 182/2011 (4) forelægger Kommissionen senest 14 dage efter vedtagelsen denne forordning for Udvalget for Handelshindringer, der er nedsat ved Europa-Parlamentets og Rådets forordning (EU) 2015/1843 (5), med henblik på udtalelse —
                  
               VEDTAGET DENNE FORORDNING:
         
            Artikel 1
            EU suspenderer anvendelsen af en tillægstold på 10 %, 25 %, 35 % og 50 % på importen af de produkter, der er opført i bilag II til gennemførelsesforordning (EU) 2018/886, til og med den 30. november 2021.
            De toldsatser, der er fastsat i bilag II til gennemførelsesforordning (EU) 2018/886, anvendes således fra og med den 1. december 2021.
         
         
            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 189 af 27.6.2014, s. 50, ændret ved Europa-Parlamentets og Rådets forordning (EU) 2015/1843 og forordning (EU) 2021/167 (EUT L 49 af 12.2.2021, s. 1).
         
            (2)  Kommissionens gennemførelsesforordning (EU) 2018/886 af 20. juni 2018 om visse handelspolitiske foranstaltninger vedrørende visse produkter med oprindelse i Amerikas Forenede Stater og om ændring af gennemførelsesforordning (EU) 2018/724 (EUT L 158 af 21.6.2018, s. 5).
         
            (3)  Kommissionens gennemførelsesforordning (EU) 2018/724 af 16. maj 2018 om visse handelspolitiske foranstaltninger vedrørende visse produkter med oprindelse i Amerikas Forenede Stater (EUT L 122 af 17.5.2018, s. 14).
         
            (4)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
         
            (5)  Europa-Parlamentets og Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (EUT L 272 af 16.10.2015, s. 1).